Witrivier-vrou dood gevind: Nog ŉ verdagte vasAnnatjie Myburgh. Foto: Facebook Shaun Terblanche, operasionele bestuurder van J&M Sekuriteit wat intens by die soektog betrokke was, het gesê die tweede verdagte is Sondag omstreeks 19:25 in hegtenis geneem. Sers. Gerald Sedibe, woordvoerder van die polisie, het gesê die verdagte is 32 jaar oud en van Mosambiek. Volgens Sedibe is die verdagte in Cunningmore naby Bosbokrand in hegtenis geneem. Hy sal Maandag saam met die ander verdagte, ŉ 26-jarige man wat Saterdag in hegtenis geneem is, in die Witrivier-landdroshof verskyn. Die 26-jarige verdagte het glo Myburgh se liggaam aan die polisie uitgewys. Haar liggaam is Sondag omstreeks 03:00 in ŉ plantasie sowat 7 km buite Witrivier gevind. Sedibe het intussen bevestig dat Myburgh se motor ook opgespoor is. Dit is nie in dié stadium duidelik wat die oorsaak van Myburgh se dood is nie. “My ma sou so trots gewees het [op die manier waarop die gemeenskap saamgestaan het], want dit is wie sy was. Sy sou voor in die koor gestaan het as hierdie ding met enigiemand anders gebeur het.” So het Wendell Myburgh, Annatjie se seun, Sondag aan Maroela Media gesê ure nadat sy ma se liggaam ná ŉ vier dae lange soektog gevind is. Maroela Media het vroeër berig ŉ reusesoektog is na Myburgh van stapel gestuur nadat sy nie Woensdagoggend vir werk opgedaag het nie. Die vermoede is dat sy omstreeks 07:00 by die hek van haar en haar man se kleinhoewe in Curlews, naby Rocky Drift, deur ŉ onbekende aantal verdagtes oorval is waarna hulle met haar in haar motor weggery het. Lees alle vorige berigte oor Annatjie Myburgh op Maroela Media.